KIRJALLINEN KYSYMYS E-1248/03

esittäjä(t): Brice Hortefeux (PPE-DE) komissiolle

(2. huhtikuuta 2003)

Aihe: Korkeasti koulutettujen maastapako

Komission äskettäin julkaiseman kertomuksen mukaan lähes 75 prosenttia tohtorin tutkinnon Yhdysvalloissa suorittavista eurooppalaisista jää tutkinnon suoritettuaan mieluummin Yhdysvaltoihin kuin palaa työskentelemään Eurooppaan. Euroopan unionissa suoritettujen jatkotutkintojen määrä on hieman Yhdysvaltojen vastaavaa lukua korkeampi, mutta tutkijoiden työllistäminen on EU:ssa huomattavasti Yhdysvaltojen työllistämistasoa alhaisempi (5,4 vrt. 8,7 tutkijaa 1 000 työntekijää kohden), ja näin ollen tutkijoilla on tällä hetkellä paremmat työmahdollisuudet Yhdysvalloissa.

Lisäksi Euroopan unioni käyttää huomattavasti Yhdysvaltoja vähemmän varoja tutkimukseen ja kehitykseen yleensä (1,9 vrt. 2,8 prosenttia BKT:sta), mikä näkyy erityisesti yksityisen sektorin riittämättöminä investointeina. EU osoittaa jälkeenjääneisyytensä myös bioteknologian kehityksessä, ja alan eurooppalaisilla yrityksillä on vaikeuksia keksintöjen patentoimisessa ja kaupallisessa hyödyntämisessä.

Lissabonin strategian mukaan Euroopan unionista on tehtävä kilpailukykyisin ja dynaamisin talous vuoteen 2010 mennessä. Tämänhetkiset olosuhteet viittaavat kuitenkin siihen, että kyseinen tavoite voi olla vaikeasti saavutettavissa. Aikooko komissio esittää uuden toimintasuunnitelman tämänhetkisen epäsuotuisan kehityssuunnan kääntämiseksi?

Philippe Busquinin komission puolesta antama vastaus

(15. toukokuuta 2003)

Koulutettujen ihmisten maasta lähteminen sekä tutkimus- ja kehitysinvestointien (T & K) suhteellinen vähäisyys ovat kaksi Euroopan kannalta huolestuttavaa seikkaa. Tämä käy selvästi ilmi Kolmannesta eurooppalaisesta raportista tieteellisistä ja teknologisista indikaattoreista (2003), jonka komissio on juuri julkaissut ja johon parlamentin jäsen viittaa.

Komissio on tietoinen, että nykyinen tilanne on merkki siitä, että tutkijat ja investoijat pitävät Yhdysvaltoja Eurooppaa houkuttelevampana. Koulutettujen henkilöiden lähteminen maasta ja tutkimus- ja kehitysinvestointien sekä innovaatioinvestointien tilanne Euroopassa ovat luonnollisesti haasteita, joihin on ehdottomasti vastattava, jotta maaliskuussa 2000 Lissabonissa kokoontuneen Eurooppa-neuvoston määrittelemän strategian kunnianhimoiset tavoitteet voidaan saavuttaa.

Näiden tavoitteiden saavuttamiseksi komissio on tehnyt useita aloitteita neuvoston ja parlamentin tukemana. Barcelonassa maaliskuussa 2002 kokoontuneessa Eurooppa-neuvostossa valtioiden ja hallitusten päämiehet hyväksyivät tavoitteen lisätä huomattavasti investointeja tutkimukseen ja innovointiin Euroopassa, jotta vuonna 2010 Euroopan unionissa käytettäisiin noin 3 prosenttia bruttokansantuotteesta (BKT) tutkimukseen. Kasvavista investoinneista suurimman osan pitäisi tulla yksityiseltä sektorilta. Tämä edellyttää kuitenkin sitä, että yksityinen sektori osallistuisi huomattavasti enemmän toimiin, joilla pyritään tekemään eurooppalaisesta tutkimusalueesta houkuttelevampi kansainvälisellä tasolla.

Barcelonassa kokoontuneen Eurooppa-neuvoston jälkeen komissio hyväksyi tiedonannon(1) käynnistääkseen keskustelun tavoitteiden saavuttamiseksi toteutettavista toimista. Tiedonantoon reagoitiin myönteisesti ja komissio sai paljon erilaisia vastauksia. Vastausten perusteella komissio laati toimintasuunnitelman, jonka se hyväksyi 30. huhtikuuta 2003(2) ja välitti Euroopan unionin toimielimille ja jota se jakaa nyt kaikille asiasta kiinnostuneille toimijoille.

Tässä toimintasuunnitelmassa nimeltä Tutkimusinvestoinnit: toimintasuunnitelma Euroopalle ehdotetaan konkreettisia Euroopan tasolla sekä kansallisella ja alueellisella tasolla toteutettavia toimenpiteitä, joilla Euroopasta pyritään tekemään houkuttelevampi tutkijoille ja investoijille. Toimintasuunnitelman tavoitteena on erityisesti parantaa yleisiä olosuhteita, parantaa ja tehostaa julkista rahoitusta, vakauttaa yliopistojen ja teollisuuden väliset suhteet, helpottaa rahoituksen saamista yritysten perustamista varten ja yrityksen kasvun kriittisiä vaiheita varten Euroopan investointipankin sekä Euroopan investointirahaston kilpailujen avulla, edistää jäsenvaltioiden yhteisiä toimia sekä parantaa asiaan liittyvien yhteisön ja jäsenvaltioiden politiikkojen koordinointia.

Erityisesti eurooppalaisten tutkijoiden osalta voidaan todeta, että komissio toteuttaa läheisessä yhteistyössä jäsenvaltioiden sekä tutkimuksen ja teknologisen kehityksen puiteohjelmaan (FPRTD) osallistuneiden valtioiden kanssa toimia, joilla houkutellaan tutkijoita Eurooppaan ja pidetään heidät tieteellisellä uralla, jotta parlamentin jäsenen mainitsemaa koulutettujen henkilöiden maasta lähtemistä voitaisiin vähentää. Tämän tavoitteen tukemiseksi tutkimuksen ja teknologisen kehityksen kuudennen puiteohjelman rahoitusta on lisätty merkittävästi (yli 60 prosenttia). Komissio valmistelee myös tiedonantoa tutkijoiden urakehityksestä. Tiedonanto on tarkoitus hyväksyä lähikuukausien aikana.

(1) KOM(2002) 499 lopullinen.

(2) KOM(2003) 226 lopullinen.